
 RAPORT COMUN 
asupra propunerii legislative de modificare şi completare a Legii nr.105/2006 pentru aprobarea Ordonanţei de urgenţă a Guvernului nr. 196/2005 privind Fondul de Mediu 
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere pe fond cu propunerea legislativă de modificare şi completare a Legii nr.105/2006 pentru aprobarea Ordonanţei de urgenţă a Guvernului nr. 196/2005 privind Fondul de Mediu, transmisă cu adresa nr.Pl.x 103 din 3 martie 2008 şi înregistrată sub nr.24/98/04.03.2008, respectiv nr.26/2235/04.03.2008. 
La întocmirea raportului, Comisiile au avut în vedere avizul favorabil al Consiliului Legislativ, avizele negative ale Comisiei pentru industrie şi servicii, Comisiei juridice, de disciplină şi imunităţi şi punctul de vedere negativ al Guvernului.
Propunerea legislativă are ca obiect de reglementare  modificarea şi completarea Ordonanţei de urgenţă a Guvernului nr. 196/2005 privind Fondul de Mediu, aprobată cu modificări şi completări prin Legea nr.105/2006, în sensul că veniturile colectate din taxe privind autorizaţiile de mediu sau alte taxe de la fermele zootehnice se virează într-un cont special de investiţii din care se asigură susţinerea financiară pentru proiectele propuse de către operatorii economici, organizaţiile neguvernamentale şi unităţile de învăţământ, precum şi pentru investiţiile privind protecţia mediului necesare fermelor agricole, societăţilor comerciale cu caracter industrial şi altor întreprinderi mici şi mijlocii din mediul urban şi rural.
Propunerea legislativă de modificarea şi completare a Legii nr.105/2006 pentru aprobarea Ordonanţei de urgenţă a Guvernului nr. 196/2005 privind Fondul de Mediu  face parte din categoria legilor ordinare, potrivit prevederilor art.73 din Constituţia României, republicată.
La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Töke István, secretar de stat în Ministerul Agriculturii şi Dezvoltării Rurale. 

La lucrările Comisiei pentru agricultură au fost prezenţi 25 de deputaţi, din totalul de 26 membri ai comisiei. Propunerea legislativă a fost respinsă în unanimitate, în şedinţa din 17 aprilie 2008.

La lucrările Comisiei pentru administraţie au fost prezenţi 24 de deputaţi, din totalul de 27 de membri ai comisiei. Propunerea legislativă a fost respinsă în unanimitate, în şedinţa din  12 mai  2008.
Comisiile au propus respingerea proiectului pentru următorul considerent:

- reglementarea este incompatibilă cu mediu concurenţial normal.
Propunerea legislativă a fost respinsă de Senat în şedinţa din 27 februarie 2008.
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.

